Broj: 711-I-2381-M-441/22-02-17

Zagreb, 15. studenoga 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznice Sanje Udović, općinske načelnice Općine Viškovo,** za davanjem mišljenja Povjerenstva,na 194. sjednici održanoj dana 15. studenoga 2022.g. daje sljedeće

**MIŠLJENJE**

1. **Smjernica Povjerenstva od 31. siječnja 2022. te Dopuna ove Smjernice od 12. travnja 2022., na koje se u zahtjevu poziva Sanja Udović, općinska načelnica Općine Viškovo, ne odnosi se na obveznike iz članka 3. stavka 1. podstavka 34. ZSSI/21-a, koji dužnost obnašaju temeljem rezultata provedenih lokalnih izbora, već na obveznike koji temeljem ugovora o radu ili drugog akta iz radnog odnosa obnašaju javnu dužnost.**
2. **Nije suprotno odredbi članka 7. točke d) ZSSI/21-a da općinski načelnici i njihovi zamjenici ostvaruju sve primitke koji se ne smatraju zabranjenom dodatnom naknadom u smislu navedene zakonske odredbe, ukoliko je to propisano podzakonskim općim aktom ili općim aktom jedinice lokalne samouprave donesenim na temelju zakona.**

Obrazloženje

Zahtjev za davanjem mišljenja Povjerenstva podnijela je obveznica Sanja Udović, općinska načelnica Općine Viškovo. U knjigama ulazne pošte Povjerenstva zahtjev je zaprimljen 11. studenoga 2022. pod poslovnim brojem 711-U-8790-M-441/22-01-3, povodom kojeg se vodi predmet broj M-441/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Sanja Udović povodom obnašanja dužnosti općinske načelnice Općine Viškovo obvezna postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica navodi da podnosi zahtjev u svrhu tumačenja odredbi članka 5. stavka 1. točke 2. te članka 7. točke d) ZSSI/21-a, povodom Smjernice Povjerenstva od 31. siječnja 2022. te Dopune smjernice od 12. travnja 2022., koje se odnose na primitke koje obveznici, koji obnašaju javnu dužnost temeljem ugovora o radu ili drugog akta o zasnivanju radnog odnosa, ne smiju ostvarivati pored plaće za obnašanje javne dužnosti.

Navodi da je Povjerenstvo u navedenim aktima povodom upita obveznika ZSSI/21-a obrazložilo i koje primitke obveznici uz plaću mogu primati, a vezano za tumačenje o dodatnim naknadama koji se temeljem presude Visokog upravnog suda Republike Hrvatske, poslovni broj Usž-4335/19-3 od 14. listopada 2021. godine, ne smatraju plaćom obveznika i predstavljaju dodatne naknade, sukladno članku 7. točki d) ZSSl/21-a, slijedom čega ih obveznici ne smiju ostvarivati, iako su to prava eventualno utvrđena ugovorom o radu ili drugim aktom kojim se zasniva radni odnos.

Nadalje obveznica iznosi da postoje neke nedoumice i pitanja koja smatra važnim za provedbu navedenog Zakona, kako obveznici ne bi bili uskraćeni za svoja na zakonu osnovana prava iz radnog odnosa.

Naime, ističe da joj nije jasno zašto Povjerenstvo smatra nedopuštenim primitkom jubilarne nagrade, ako se u odnosu na isplatu potpora rukovodilo kriterijem nastupa određenih okolnosti zbog kojih se te potpore isplaćuju namjenski i jednokratno, jer se jubilarna nagrada također isplaćuje temeljem navršenih godina radnog staža i to svakih pet godina staža. Ističe da se navedeno tumačenje odnosi i na nedopuštenost primitka dara za dijete, imajući u vidu da Povjerenstvo smatra dopuštenim ostvariti potporu za novorođeno dijete te navodi da nije jasno zašto dijete obveznika u oba slučaja nije tretirano na jednak način kao djeca drugih zaposlenika u cilju zaštite i promicanja njihovih prava i interesa, već je u odnosu na dijete obveznika njih stavljeno u nepovoljniji položaj.

Obveznica navodi da je dar za dijete naknada koja se isplaćuje povodom božićnih blagdana te da se istom dodatnom naknadom ne nagrađuje obveznik, već se daruje njegovo dijete, koje prema mišljenju obveznice ne može imati drukčiji položaj samo zbog činjenice da njegov roditelj obnaša javnu dužnost. Iznosi da se to može smatrati povredom djetetovih prava, zbog čega će o tome obavijestiti Pravobraniteljicu za djecu te zatražiti njezino mišljenje u ovom pitanju.

Također navodi da je Povjerenstvo u svojim Smjernicama predvidjelo dopuštenost isplate različitih novčanih primitaka i potpora, između ostalog i potporu za novorođenče, što je u suprotnosti s Uputom za postupanje od 10. lipnja 2015. godine, klasa: 023-01/15- 01/167, urbroj: 515-02-02/1-15-1, upućenom županijama, gradovima i općinama od strane Ministarstva uprave, Uprave za politički sustav, državnu upravu te lokalnu i područnu (regionalnu) samoupravu, kojom se utvrđuje da, sukladno odredbama Zakona o lokalnoj i područnoj (regionalnoj) samoupravi i odredbama Zakona o plaćama u lokalnoj i područnoj, lokalni dužnosnici, osim zakonom propisanog prava na plaću, staž osiguranja i naknadu stvarnih materijalnih troškova nastalih u svezi obnašanja dužnosti, nemaju druga materijalna prava iz službeničkog statusa.

Obveznica napominje da su joj sukladno obvezujućoj uputi Ministarstva uprave, odnosno temeljem izmjene Odluke o plaći i drugim pravima općinskog načelnika, koja je donesena temeljem navedene Upute, kao općinskoj načelnici obustavljene isplate svih drugih materijalnih prava, pa tako i isplata potpore povodom rođenja djeteta.

Zaključno iznosi da u Smjernicama Povjerenstva nije definiran rok za podnošenje zahtjeva za isplatu ove potpore te traži mišljenje Povjerenstva u pogledu njezina ostvarivanja, što nije uređeno niti jednim općim aktom.

Zahtjevu prileži navedena Uputa za postupanje koja je upućena županijama, gradovima i općinama od strane Ministarstva uprave od 10. lipnja 2015.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Obveznici su prihvaćanjem izbora na javnu dužnost ujedno prihvatili obveze i ograničenja propisane odredbama ZSSI/21-a koja ih obvezuju povodom obnašanja javne dužnosti.

Povjerenstvo ukazuje podnositeljici da je donijelo navedenu Smjernicu te Dopunu Smjernice povodom presude Visokog upravnog suda Republike Hrvatske, poslovni broj: Usž-4335/19-3 od 14. listopada 2021., kojom se tumači nedopuštenost ugovaranja onih primitaka uz plaću koji su zakonski zabranjeni, i to u odnosu na obveznike navedene u članku 3. ZSSI/21-a, koji temeljem ugovora o radu ili drugog ugovora iz radnog odnosa obnašaju javnu dužnost, imajući u vidu da je stupanjem tog Zakona na snagu obuhvaćen veći broj novih obveznika koji temeljem ugovora obnašaju javnu dužnost (npr. članovi uprava trgovačkih društava u većinskom vlasništvu jedinica lokalne ili područne (regionalne) samouprave).

S obzirom da obveznici iz članka 3. stavka 1. podstavka 34. ZSSI/21-a, među kojima su i općinski načelnici, dužnost obnašaju temeljem konačnih rezultata provedenih lokalnih izbora, iste se Smjernice ne odnose na njih.

U odnosu na njih Povjerenstvo je u čitavom nizu mišljenja po zahtjevima koje su bili zatražili, zauzelo stav da naknade stvarnih troškova i određene potpore nisu u suprotnosti s odredbama ZSSI/21-a, ali uz značajnu ogradu da ostvarivanje tih prava mora biti propisano podzakonskim općim aktom ili općim aktom jedinice lokalne samouprave donesenim na temelju zakona, za čije je mjerodavno tumačenje nadležno Ministarstvo pravosuđa i uprave.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Sanja Udović, elektroničkom dostavom
2. Objava na internetskoj stranici Povjerenstva
3. Pismohrana